b'\n_START_ARTICLE_\nFaz\xc4\x97\n_START_SECTION_\nFazi\xc5\xb3 skirtumas\n_START_PARAGRAPH_\nSakoma, kad du svyravimai, vykstantis tuo pa\xc4\x8diu da\xc5\xbeniu, bet turintys skirtingas pradines fazes, turi fazi\xc5\xb3 skirtum\xc4\x85, o svyravimai yra i\xc5\xa1fazuoti. \xc5\xa0is fazi\xc5\xb3 skirtumas gali b\xc5\xabti i\xc5\xa1rei\xc5\xa1kiamas laipsniais ir \xc4\xafgija vertes nuo 0\xc2\xb0 iki 360\xc2\xb0; kuomet naudojami radianai, jo vert\xc4\x97 kinta nuo 0 iki 2\xcf\x80. Kuomet fazi\xc5\xb3 skirtumas yra 180 laipsni\xc5\xb3 (\xcf\x80 radian\xc5\xb3), tuomet svyravimai vyksta prie\xc5\xa1faz\xc4\x97je. Kuomet dvi vienodo da\xc5\xbenio bangos ka\xc5\xbekuriame erdv\xc4\x97s ta\xc5\xa1ke arba ka\xc5\xbekurio laiko momentu yra prie\xc5\xa1faz\xc4\x97je, tuomet \xc4\xafvyksta destruktyvi interferencija ir tame ta\xc5\xa1ke fizikinio dyd\xc5\xbeio vert\xc4\x97 yra lygi amplitud\xc5\xbei\xc5\xb3 skirtumui. Fizikoje da\xc5\xbena situacija, kuomet terp\xc4\x97se sklinda vienodo da\xc5\xbenio, bet skirting\xc5\xb3 fazi\xc5\xb3 bangos. Fazi\xc5\xb3 skirtumas nulemia tai, kaip bangos interferuos tarpusavyje - ar jos sustiprins viena kit\xc4\x85, ar jos nuslopins viena kit\xc4\x85. Vienod\xc5\xb3 amplitud\xc5\xbei\xc5\xb3 bang\xc5\xb3 destruktyvi interferencija s\xc4\x85lygoja bendra amplitud\xc4\x99 lygia nuliui. Tuo b\xc5\xabdu, faz\xc4\x97s reik\xc5\xa1me interferencijoje yra pana\xc5\xa1i \xc4\xaf potencial\xc4\x85 elektrostatikoje - svarbi yra ne absoliuti reik\xc5\xa1m\xc4\x97, bet reik\xc5\xa1mi\xc5\xb3 skirtumas._NEWLINE_Pavyzd\xc5\xbeiui, \xc5\xbdem\xc4\x97s sukimasis yra periodinis procesas. Praktin\xc4\x99 reik\xc5\xa1m\xc4\x99 turi ne absoliuti kampo vert\xc4\x97 nuo \xc5\xbdem\xc4\x97s sukimosi prad\xc5\xbeios, o kamp\xc5\xb3 skirtumai, kuriuos \xc4\xafprasta i\xc5\xa1reik\xc5\xa1i laiko vienetais. Fazi\xc5\xb3 skirtumai \xc5\xa1iuo atveju taip pat atitinka skirtingas laiko juostas.'